Annatjie Myburgh-saak: Verdagte in hofSelby John Mabila Maandag by die Witrivier-landdroshof. Foto: Skermskoot van Suburb.News-video Sers. Gerald Sedibe, woordvoerder van die polisie, het gesê die staat het die hof versoek om die saak uit te stel vir verdere ondersoek. Die landdros het die versoek toegestaan en Mabila sal op 27 Junie weer in die hof verskyn. Hy sal tot in dan in aanhouding bly. Die tweede verdagte, ŉ 32-jarige Mosambiekse burger, sal Dinsdag in die Witrivier-landdroshof verskyn. Sy naam kan eers bekend gemaak word wanneer hy in die hof verskyn het. Albei verdagtes in die saak word tans van motorkaping en ontvoering aangekla. Volgens Sedibe kan ŉ addisionele aanklag van moord moontlik later bygevoeg word, maar word daar eers op die uitslae van die nadoodse ondersoek gewag. Maroela Media het vroeër berig ŉ reusesoektog is van stapel gestuur nadat Myburgh Woensdagoggend op pad na haar werk verdwyn het. Haar liggaam is Sondag in die vroeë oggendure sowat 7 km buite Witrivier tussen bosse gevind. Lees alle vorige berigte oor Annatjie Myburgh op Maroela Media.